CELEX: 32020R1199
Language: hu
Date: 2020-08-13 00:00:00
Title: A Bizottság (EU) 2020/1199 végrehajtási rendelete (2020. augusztus 13.) az (EU) 2019/2072 végrehajtási rendelet VI. mellékletének bizonyos Argentínából származó termések Unióba történő behozatalának – a Phyllosticta citricarpa (McAlpine) Van der Aa Unióba történő behurcolásának és Unión belüli elterjedésének megakadályozása céljából történő – ideiglenes tilalma érdekében történő módosításáról

14.8.2020   
               
               
                  HU
               
               
                  Az Európai Unió Hivatalos Lapja
               
               
                  L 267/3
               
            
         A BIZOTTSÁG (EU) 2020/1199 VÉGREHAJTÁSI RENDELETE
         (2020. augusztus 13.)
         az (EU) 2019/2072 végrehajtási rendelet VI. mellékletének bizonyos Argentínából származó termések Unióba történő behozatalának – a Phyllosticta citricarpa (McAlpine) Van der Aa Unióba történő behurcolásának és Unión belüli elterjedésének megakadályozása céljából történő – ideiglenes tilalma érdekében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 40. cikke (3) bekezdésére,
         mivel:
         
                     (1)
                  
                  
                     Az (EU) 2019/2072 bizottsági végrehajtási rendelet (2) 7. cikke az említett rendelet VI. mellékletével összefüggésben megállapítja az uniós területre be nem hozható növényeknek, növényi termékeknek és egyéb anyagoknak, valamint a behozatali tilalom hatálya alá tartozó harmadik országoknak, harmadik országok csoportjainak vagy meghatározott területeinek az (EU) 2016/2031 rendelet 40. cikke (2) bekezdésében előírt jegyzékét.
                  
               
                     (2)
                  
                  
                     Az (EU) 2016/715 bizottsági végrehajtási határozat (3) a Phyllosticta citricarpa (McAlpine) Van der Aa (a továbbiakban: meghatározott károsító) Unióba történő behurcolásának és Unión belüli elterjedésének megelőzése érdekében intézkedéseket állapít meg az Argentínából, Brazíliából, Dél-Afrikából vagy Uruguayból származó Citrus L., Fortunella Swingle, Poncirus Raf. és hibridjeik gyümölcseire vonatkozóan, kivéve a Citrus aurantium L. és a Citrus latifolia Tanaka gyümölcseit.
                  
               
                     (3)
                  
                  
                     2020 májusában, júniusában, júliusában és augusztusának első hetében a tagállamok több alkalommal is értesítették a Bizottságot, hogy importellenőrzéseik során észlelték a meghatározott károsítót az Argentínából származó Citrus limon (L.) N. Burm.f. és Citrus sinensis (L.) Osbeck termésén (a továbbiakban: meghatározott termések).
                  
               
                     (4)
                  
                  
                     Ezen ismétlődő jellegű észlelések azt mutatják, hogy az Argentínában jelenleg érvényben lévő növényegészségügyi biztosítékok nem elegendőek a meghatározott károsító Unióba történő behurcolásának megakadályozásához. Következésképpen a meghatározott károsító meghatározott terméseken való jelenléte miatt elfogadhatatlan növényegészségügyi kockázat áll fenn, amely az (EU) 2016/2031 rendelet II. melléklete 1. szakaszának 2. és 3. pontjában meghatározott intézkedésekkel nem csökkenthető elfogadható szintre.
                  
               
                     (5)
                  
                  
                     Ezért ideiglenesen meg kell tiltani a meghatározott termések Unióba történő behozatalát, függetlenül attól, hogy azokat kizárólag gyümölcslévé történő ipari feldolgozásra szánják-e vagy sem.
                  
               
                     (6)
                  
                  
                     Az említett ideiglenes tilalmat 2021. április 30-ig kell alkalmazni a meghatározott károsító Unióba történő behurcolását és Unión belüli elterjedését illető folyamatos kockázat kezelése céljából, valamint annak lehetővé tétele érdekében, hogy Argentína aktualizálhassa tanúsítási rendszerét, és a Bizottság ellenőrizhesse azt. Ezt a határidőt az ellenőrzés megállapításai tükrében szükség szerint felül kell vizsgálni.
                  
               
                     (7)
                  
                  
                     Az (EU) 2019/2072 végrehajtási rendelet VI. mellékletét ezért ennek megfelelően módosítani kell, míg az (EU) 2016/715 végrehajtási határozatot továbbra is alkalmazni kell az összes többi érintett termésre és harmadik országra.
                  
               
                     (8)
                  
                  
                     Mivel a meghatározott károsító és a meghatározott termések által előidézett növényegészségügyi kockázatot sürgősen kezelni kell, e rendeletnek a kihirdetését követő második napon hatályba kell lépnie.
                  
               
                     (9)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az (EU) 2019/2072 végrehajtási rendelet VI. mellékletének módosítása
            Az (EU) 2019/2072 végrehajtási rendelet VI. melléklete a következő sorokkal egészül ki:
            
               
                           „21.
                        
                        
                           
                              Citrus limon (L.) N. Burm.f. és Citrus sinensis (L.) Osbeck (2021. április 30-ig)
                        
                        
                           ex 0805 50 10 
                           0805 10 22 
                           0805 10 24 
                           0805 10 28 
                           ex 0805 10 80 
                        
                        
                           Argentína”
                        
                     
         
         
            2. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő második napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. augusztus 13-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 317., 2016.11.23., 4. o.
         
         
            (2)  A Bizottság (EU) 2019/2072 végrehajtási rendelete (2019. november 28.) a növénykárosítókkal szembeni védekező intézkedésekről szóló (EU) 2016/2031 európai parlamenti és tanácsi rendelet egységes végrehajtási feltételeinek megállapításáról, valamint a 690/2008/EK bizottsági rendelet hatályon kívül helyezéséről és az (EU) 2018/2019 bizottsági végrehajtási rendelet módosításáról (HL L 319., 2019.12.10., 1. o.).
         
            (3)  A Bizottság (EU) 2016/715 végrehajtási határozata (2016. május 11.) egyes harmadik országokból származó egyes gyümölcsök tekintetében a Phyllosticta citricarpa (McAlpine) Van der Aa károsító Unióba történő behurcolásának és Unión belüli elterjedésének megelőzését célzó intézkedések megállapításáról (HL L 125., 2016.5.13., 16. o.).